Turizmni yanada rivojlantirish masalalari muhokama qilindi

03.10.2017
O‘zbekiston Respublikasi Prezidenti Shavkat Mirziyoyev mamlakatimizda turizmni izchil rivojlantirish istiqbollari, sayyohlik obyektlaridan samarali foydalanish, koʻrsatilayotgan xizmat turlari sifatini oshirish, yurtimizga tashrif buyurayotgan sayyohlar oqimini koʻpaytirish borasida amalga oshirilayotgan ishlar tahliliga bagʻishlangan yigʻilish oʻtkazdi.
Unda O‘zbekiston Respublikasi Bosh vaziri oʻrinbosari, tegishli vazirlik va idoralar rahbarlari ishtirok etdi.
Bugungi kunda barcha sohalarda amalga oshirilayotgan keng koʻlamli islohotlardan koʻzlangan pirovard maqsad mamlakatimiz iqtisodiyotini yanada rivojlantirish, xalqimiz turmush farovonligini yuksaltirishga qaratilgan.
Turizm – iqtisodiyotning muhim tarmoqlaridan biri. Mavjud imkoniyatlardan samarali foydalangan holda, ushbu tarmoqni yanada takomillashtirish zarur, buni davrning oʻzi taqozo etmoqda, dedi Shavkat Mirziyoyev.
O‘zbekiston ham sayohat, ham ziyorat uchun qulay mamlakat. Chunki ona zaminimizda butun dunyoga ma’lum va mashhur boʻlgan ajdodlarimiz mangu qoʻnim topgan. Ular qoldirgan boy ma’naviy-madaniy merosga xalqaro maydonda qiziqish juda katta. Sohani yanada rivojlantirish uchun, avvalo, zarur infratuzilmani takomillashtirish shart. Birinchisi, transport, ikkinchisi logistika, deb ta’kidladi Prezidentimiz.
Yigʻilishda qayd etilishicha, 2017-yilning 9 oyi yakuniga koʻra, qariyb 1 million 800 ming sayyoh yurtimizga kelgan. Bu 2016-yilning mos davriga nisbatan 17 foiz koʻpdir. Mamlakatimizda sayyohlik xizmatlari eksporti ham 17 foiz koʻpayib, 1 milliard 86 million dollarni tashkil qilgan. Yil oxiriga qadar mamlakatimizga tashrif buyuruvchi sayyohlar soni 2,5 milliondan oshishi kutilmoqda.
Mamlakatimizda turizmning yangi istiqbollari ochilib, turli yoʻnalishlarda keng qamrovli loyihalar amalga oshirilmoqda. Xususan, keyingi yillarda alpinizm, otda, tuyada, velosipedda sayohat qilish, off-road sayyohatlari, baliq ovi, rafting, xeliski, geoturizm, ta’lim turizmi, tibbiy turizm kabi yangi sayyohlik yoʻnalishlari ommalashmoqda.
Prezidentimiz Shavkat Mirziyoyevning 2016-yil 2-dekabrdagi “O‘zbekiston Respublikasining turizm sohasini jadal rivojlantirishni ta’minlash chora-tadbirlari toʻgʻrisida”gi farmoni turizm tarmogʻini jadal rivojlantirishni ta’minlash, turizmga iqtisodiyotning strategik sektori maqomini berish, mintaqalarda turizm salohiyatidan samarali foydalanishda muhim omil boʻlmoqda.
Farmonda belgilab berilgan maqsadli vazifalar hamda ustuvor yoʻnalishlarni tashkil qilish va muvofiqlashtirish maqsadida O‘zbekston Respublikasi Turizmni rivojlantirish davlat qoʻmitasi tashkil etildi.
O‘tgan qisqa davr mobaynida O‘zbekiston turizm salohiyatini kompleks rivojlantirishga qaratilgan 16 normativ-huquqiy hujjat qabul qilindi. Ushbu hujjatlar asosida turizm sohasi subyektlariga sezilarli soliq va bojxona imtiyozlari hamda boshqa yengilliklar taqdim qilindi.
Mamlakatimiz turizm tarmogʻini Standartlashtirish boʻyicha xalqaro tashkilot (ISO) talablariga mos kelishini ta’minlash maqsadida turizm terminologiyasi va mehmonxona xoʻjaliklari xavfsizligi talablari boʻyicha yangi 2 ta davlat standarti ishlab chiqildi va roʻyxatdan oʻtkazildi.
Bulardan tashqari, Prezidentimizning tegishli qarori bilan hududlarda turizm sohasining boshqaruv tizimini yanada takomillashtirish maqsadida Toshkent, Samarqand, Buxoro va Xorazm viloyatlari hamda Xiva va Shahrisabz shaharlari hokimlarining turizm masalalari boʻyicha oʻrinbosarlari lavozimi joriy etildi.
O‘tgan davr mobaynida davlatimiz rahbari topshiriqlari asosida Xorazm, Buxoro, Samarqand, Surxondaryo, Qashqadaryo, Jizzax va Fargʻona viloyatlarida turizm infratuzilmasini yaxshilash, yangi sayyohlik yoʻnalishlari tashkil etish hamda hududlarning turizm salohiyatini keng targʻibot qilishga qaratilgan dasturlar qabul qilindi. Jumladan, Buxoro va Samarqand shaharlarida sayyohlar uchun kunu tun faoliyat koʻrsatuvchi, har birining hududi 10 gektardan iborat "Qadimiy Buxoro" va "Samarqand siti" turizm hududlarini barpo etish boʻyicha ishlar boshlab yuborilgan.
Toshkent viloyatining Boʻstonliq, Parkent va Ohangaron-Angren turizm klasterlari hududlarida mehmon uylarini tashkil etish boʻyicha komlpeks chora-tadbirlar ishlab chiqildi va bugungi kunda amaliyotga joriy etilmoqda.
Prezidentimizning 2017-yil 16-avgustdagi “2018-2019-yillarda turizm sohasini rivojlantirish boʻyicha birinchi navbatdagi chora-tadbirlar toʻgʻrisida”gi qarori bu boradagi ishlarni yangi bosqichga koʻtardi.
Qarorga koʻra, 2018-2019-yillarda soha oldida turgan muhim masalalar yechimiga bagʻishlangan alohida dastur tasdiqlandi va uning toʻliq ijrosini ta’minlash va sohada olib borilayotgan ishlarni idoralararo muvofiqlashtirish maqsadida Turizmni rivojlantirish boʻyicha muvofiqlashtirish kengashi tuzildi.
Dastur asosida yuqoridagi kabi alohida turizm hududlari Toshkent, Urganch shaharlarida va Fargʻona viloyatida tashkil etilishi belgilangan.
Shuningdek, dastur doirasida turizmning tibbiy, rekreatsiya, agro va ekoturizm yoʻnalishlari boʻyicha alohida dasturlar qabul qilinishi ham belgilab qoʻyildi.
Zamonaviy turizm istiqbollaridan biri – noyob tabiiy maskanlar hisoblanadi. O‘zbekiston Markaziy Osiyoda ekoturizm eng rivojlangan yetakchi davlatdir. Yurtimiz boy hayvonot va oʻsimlik dunyosi, betakror landshaft manzarasi, milliy an’analar va taomlar oshxonasi bilan sayyohlar e’tiborini qozonib keladi. Ugom-Chotqol Davlat milliy tabiat bogʻi, uning tarkibiga kiruvchi Chotqol davlat biosfera qoʻriqxonasi, Aydar-Arnasoy koʻllar tizimi va Chimyon-Chorvoq kurort-rekreatsiya zonalarida O‘zbekistonda turizmni rivojlantirish masalalari doirasida salmoqli ishlar amalga oshirilmoqda.
Davlatimiz rahbari yigʻilishda har bir yoʻnalish boʻyicha, ya’ni Yevropa, Osiyo va boshqa qit’alardan keladigan sayyohlar uchun maxsus dasturlar ishlab chiqish, charter reyslar va temir yoʻllarda qatnovlar sonini koʻpaytirish, turizm rivojlangan xorijiy mamlakatlar tajribasini mukammal oʻzlashtirish, ichki turizmni rivojlantirish, sayyohlik obyektlarini takomillashtirish, xizmat koʻrsatish sifatini yaxshilash borasida oʻz fikr-mulohazalarini bildirdi.
Mamlakatimizda turizm yoʻnalishida mutaxassislar tayyorlovchi 5 oliy oʻquv yurti, jumladan, Toshkentdagi Singapur menejmentni rivojlantirish instituti hamda oʻndan ortiq oʻrta maxsus bilim yurti faoliyat koʻrsatmoqda. Turizmni rivojlantirish davlat qoʻmitasi sayyohlik sohasida ta’lim olayotgan yoshlar, sohada mehnat qilayotgan mutaxassislarning Yevropa hamda Osiyoning yirik sayyohlik markazlari va oʻquv yurtlarida malaka oshirishiga koʻmaklashmoqda.
Soha istiqbolida yana bir muhim jihat – bu hududlardagi barcha madaniy-tarixiy meros obyektlari, tabiiy oʻlkashunoslik, milliy qoʻriqxona hududlarining yagona ma’lumotlar bazasini yaratish, turizm sohasidagi normativ-huquqiy bazani takomillashtirish, mintaqalarda turizmni rivojlantirish uchun joylardagi mahalliy hokimiyat organlari va jamoatchilik kuchlarini birlashtirishdan iborat. Bu boradagi izchil ishlarni amalga oshirishda mamlakatimizda mustahkam huquqiy baza yaratilgan boʻlib, hududlar uchun maxsus dasturlar ishlab chiqilgan va jarayon izchil davom etmoqda.
Mamlakatimiz turizm industriyasi jadal rivojlanishida xususiy sektorning ustuvor ishtirokini ta’minlashga ham alohida e’tibor qaratilmoqda. Hozir yuzlab tadbirkor va hunarmandlar turizm sohasiga jalb qilingan boʻlib, ular suvenir mahsulotlari ishlab chiqarish, mehmonxona xoʻjaligi, sayyohlarga xizmat koʻrsatish bilan shugʻullanadi.
Turizmni rivojlantirishda xorij mamlakatlarida boʻlib oʻtadigan sayyohlik koʻrgazma va anjumanlari muhim ahamiyat kasb etadi. Yurtimiz milliy madaniy merosini chet ellarda ommalashtirish, mamlakatimizga xorijlik sayyohlarni koʻproq jalb qilish va ichki turizmni rivojlantirish maqsadida mamlakatimiz sayyohlik tashkilotlari Madrid, Riga, Berlin, Parij, Tokio, London, Moskva, Istanbul kabi dunyoning yirik shaharlarida qator koʻrgazmalar tashkil etmoqda yoki xalqaro koʻrgazmalarda qatnashmoqda. Bu, albatta, oʻz samarasini berib, xorijiy sayyohlarning yurtimizga oqimi tobora koʻpaymoqda.
Yigʻilishda turizm industriyasini jadal rivojlantirishda xususiy sektor ishtirokini yanada kengaytirish, ularga imtiyozlar taqdim etish, sohada kadrlar tayyorlash va ularning malakasini oshirish, yangi sayyohlik mahsulotlari turini koʻpaytirish masalalari ham koʻrib chiqildi.
Davlatimiz rahbari mutasaddi qoʻmita, vazirlik va idoralar rahbarlariga sayyohlikni mavsumiy emas, balki yil davomida daromad manbaiga aylantirish, xorijiy hamkorlar bilan aloqalarni mustahkamlash, sayyohlarni jalb qilishda yangicha usul va yondashuvlardan samarali foydalanish, koʻrib chiqilgan masalalar yuzasidan tegishli qarorlar loyihalarini tayyorlash boʻyicha topshiriqlar berdi.